ປະຊາຊົນຊີເຣຍ ກຽມປະທ້ວງ ປະຈໍາວັນສຸກ ຄັ້ງໃຫຍ່​ອີກ
ແຜນການປະທ້ວງໃນມື້ນີ້ ແມ່ນມີຂຶ້ນ​ໃນມື້ວັນສຸກທໍາອິດ ຂອງເດືອນສັກສິດມຸສລິມ ຄື Ramadan ທີ່ໄດ້ເຫັນຄວາມວຸ້ນວາຍມາເປັນ ເວລາຫລາຍມື້ແລ້ວນັ້ນ.
ປະຊາຊົນຊີເຣຍກໍາລັງກຽມໂຕ ສໍາລັບການປະທ້ວງອີກນຶ່ງມື້ ຕໍ່ຕ້ານປະທານາທິບໍດີ Bashar al-Assad ໃນວັນສຸກມື້ນີ້ ມື້ນຶ່ງຫລັງຈາກ ທ່ານນາງລັດຖະມົນຕີຕ່າງປະເທດ ສະຫະລັດ ຮິລແລຣີ ຄລິນຕັນ ໄດ້ຮຽກຮ້ອງໃຫ້ເພີ່ມຄວາມກົດດັນຂອງນາໆຊາດຕໍ່ ລັດຖະບານຂອງທ່ານ al-Assad ແຜນການເດີນຂະບວນປະທ້ວງ ແມ່ນມີຂຶ້ນໃນມື້ວັນສຸກທໍາອິດຂອງເດືອນສັກສິດ ມູສລິມ ຄື Ramadan ທີ່ໄດ້ເຫັນຄວາມວຸ້ນວາຍມາເປັນເວລາຫລາຍມື້ແລ້ວ ໃນການ ກວາດລ້າງປາບປາມພວກຄັດຄ້ານລັດຖະບານໂດຍລັດຖະບານຊີເຣຍນັ້ນ ລັດຖະມົນຕີຕ່າງປະເທດສະຫະລັດ ທ່ານນາງ ຮິລແລຣີ ຄລິນຕັນ ກ່າວວ່າ ພວກເຈົ້າ ໜ້າທີ່ສະຫະລັດເຊື່ອວ່າ ມີປະຊາຊົນຫລາຍກວ່າ 2,000 ຄົນເສຍຊີວິດໃນການກວາດລ້າງ ຂອງລັດຖະບານຊີເຣຍ ຕໍ່ພວກຄັດຄ້ານລັດຖະບານທີ່ຍືດເຍື້ອມາໄດ້ຫລາຍເດືອນແລ້ວນັ້ນ ໃນໂອກາດພົບປະກັບ ທ່ານ John Baird ຄູ່ຕໍາແໜ່ງຈາກຄານາດາ ຂອງທ່ານນາງ ເມື່ອວັນພະຫັດວານນີ້ ລັດຖມົນຕີຕ່າງປະເທດສະຫະລັດ ຂໍຮ້ອງໃຫ້ນາໆຊາດ ຈົ່ງຕອບ ໂຕ້ຕໍ່ຄວາມຮຸນແຮງນີ້ ຢ່າງໜັກໜ່ວງແລະມີປະສິດທິຜົນຫລາຍຂຶ້ນ ທ່ານນາງຄລິນຕັນກ່າວວ່າ ສະຫະລັດແມ່ນສະໜັບສະໜຸນໂດຍເຕັມຕໍ່ ຖະແຫລງການ ໃນມື້ວັນພຸດຂອງສະພາຄວາມໝັ້ນຄົງອົງການສະຫະປະຊາ ຊາດ ທີ່ປະນາມການຝ່າ ຝືນສິດທິມະນຸດຂອງຊີເຣຍນັ້ນ ແຕ່ທ່ານນາງກ່າວຍໍ້າວ່າ ຍັງມີຄວາມຈໍາເປັນສໍາລັບການປະຕິບັດການເພີ່ມຕື່ມ ເພື່ອເພີ່ມຄວາມກົດດັນນັ້ນ ໂດຍກ່າວວ່າ ບັນດາປະເທດຢຸໂຣບແລະ ອາຫຣັບ ທັງຫລາຍຈໍາເປັນຕ້ອວຮ່ວມປະກອບສ່ວນກັບສະຫະລັດ ເພື່ອນໍາໃຊ້ການລົງໂທດ ເພີ່ມຕື່ມຕໍ່ລັດຖະບານຊີເຣຍ ຊຶ່ງທ່ານນາງຄລິນຕັນກ່າວອີກວ່າ ບັດນີ້ ປະທານາທິບໍດີ Basha al-Assad ໄດ້ສູນເສຍຄວາມຖືກຕ້ອງຊອບທໍາຂອງທ່ານຢູ່ໃນຊີເຣຍໄປແລ້ວ ພວກນັກເຄຶ່ອນໄຫວກ່າວວ່າ ປະຊາຊົນຫລາຍກວ່າ 130 ຄົນ ຖືກເຂັ່ນຂ້າໃນທົ່ວຊີເຣຍ ໃນສະເພາະໄລຍະພຽງສີ່ມື້ຜ່ານມານີ້ເທົ່ານັ້ນ ແລະວ່າ ພວກເສຍຊີວິດສ່ວນໃຫຍ່ ແມ່ນຢູ່ໃນເມືອງຮາມາ ທີ່ຖືກປິດລ້ອມໂດຍກໍາລັງຝ່່າຍລັດຖະບານ ມານັບຕັ້ງແຕ່ ວັນອາທິດ ລັດຖະບານໄດ້ຖິ້ມໂທດຂອງການກໍ່ຄວາມຮຸນແຮງສ່ວນໃຫຍ່ ນັບຕັ້ງແຕ່ ການລຸກຮື ໄດ້ເລີ່ມຕົ້ນຂຶ້ນໃນເດືອນມີນາຜ່ານມານັ້ນ ໃສ່ອັນທີ່ລັດຖະບານເອີ້ນວ່າ ພວກກໍ່ການ ຮ້າຍແລະພວກຫົວຮຸນແຮງ